A Bizottság 1795/2003/EK rendelete
(2003. október 13.)
az 1493/1999/EK tanácsi rendelet VI. mellékletének a meghatározott termőhelyről származó minőségi borok tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 806/2003/EK rendelettel [1] módosított, a borpiac közös szervezéséről szóló, 1999. május 17-i 1493/1999/EK tanácsi rendeletre [2], és különösen annak 58. cikkére,
mivel:
(1) Az 1493/1999/EK rendelet VI. mellékletének D.1 pontja kiköti, hogy az m.t. minőségi borok csak a termelő tagállam jegyzékén szereplő és a meghatározott termőhelyen belül szüretelt szőlőfajtákból készíthetők.
(2) Azonban az említett melléklet D.2 pontja előírja, hogy a termelő tagállam különös rendelkezései által szabályozott hagyományos eljárás esetén ez a tagállam - kifejezett felhatalmazással és megfelelő ellenőrzés mellett - legkésőbb 2003. augusztus 31-ig meghatározott feltételek esetén engedélyezheti, hogy m.t. minőségi pezsgőt állítsanak elő úgy, hogy a pezsgő készítéséhez használt alaptermékhez olyan szőlészeti-borászati terméket vagy termékeket adnak hozzá, amely (amelyek) nem arról a meghatározott termőhelyről származik (származnak), amelynek a neve a boron szerepel,
(3) Olaszország ezt az eltérést a "Conegliano-Valdobbiadene" és a "Montello e Colli Asolani" m.t. minőségi pezsgők készítésénél alkalmazta. Mivel az eltérés 2003. augusztus 31-én lejár és a bortermelők igazolták, hogy ezen eltérés korlátozott időre történő meghosszabbítására van szükségük ahhoz, hogy végrehajtsák az ilyen pezsgők hagyományos készítési módjaihoz való strukturális alkalmazkodást, az eltérést 2005. augusztus 31-ig meg kell hosszabbítani.
(4) Az 1493/1999/EK rendeletet ezért ennek megfelelően módosítani kell.
(5) Az e rendeletben előírt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1493/1999/EK rendelet VI. melléklete D.2 pontjának első albekezdése helyébe a következő szöveg lép:
"Az 1. pont a) alpontjától eltérően a termelő tagállam külön rendelkezései által szabályozott hagyományos eljárás esetén ez a tagállam - kifejezett felhatalmazással és megfelelő ellenőrzés mellett - legkésőbb 2005. augusztus 31-ig engedélyezheti, hogy m.t. minőségi pezsgőt állítsanak elő úgy, hogy a pezsgő készítéséhez használt alaptermékhez olyan szőlészeti-borászati terméket vagy termékeket adnak hozzá, amely (amelyek) nem arról a meghatározott termőhelyről származik (származnak), amelynek a neve a boron szerepel, feltéve, hogy:"
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2003. szeptember 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. október 13-án.